Man kan godt sige, at det er dumt og infantilt. At det er unødvendigt, når 200 mennesker samles i Texas for at præmiere tegninger af profeten Muhammed. Det er ikke muslimer, som mødes for at hylde deres gud, men folk fra en forening, som kaldes »Stop Islamiseringen af Amerika«.

Muhammed er ikke så vigtig for dem, som han er for muslimerne, men alligevel bruger de meget tid på tegninger af profeten. Skulle det virkelig være revelant?

Den hollandske politiker Geert Wilders ser da også dum ud, når han med hår som en ridder i en B-film dukker op over hele kloden for at deltage i alle mulige latterliggørelser af muslimernes gud. Han ligner en fanatiker, som har fået held med at gøre sin fanatiske sag til et spørgsmål om hele Vestens overlevelse.